HADERSLEV: Ved 11-tiden onsdag, inden aftenens møde om F-35 demonstrationsflyvningerne over Fighter Wing Skrydstrup, kom et af F-16 flyene i problemer.

Flyet fik en mindre motorfejl og måtte sikkerhedslande klokken 10.55. Det forløb uden problemer.

– Det var et motorproblem; et engine stall. Det gav en ”bøvs”. Det må en gammel bil godt; men ikke et fly. Det løste sig selv under flyvningen. Men for at være sikker på, at det ikke var graverende, valgte man at sikkerhedslande, forklarer presseofficer Louise Witus Schierup.

Motoren blev efterfølgende pillet ud på værkstedet.

– De er ikke færdige med at undersøge, hvad der gav fejlen. Nu skal de justere på softwaren, for at det ikke sker igen.